用前韵謝子舟爲予作風雨竹
作者：黄庭堅
朝代：宋

paragraphs: 子舟詩書客，畫手睨前輩。
挹袂拍其肩，餘力左右逮。
摩拂造化爐，經營鬼神會。
光煤疊亂葉，世與作者背。
看君回腕筆，猶喜漢儀在。
歲寒十三本，與可可追配。
小山蒼苔面，突兀謝憎愛。
風斜兼雨重，意出筆墨外。
吾聞絕一源，戰勝自十倍。
榮枯轉時機，生死付交態。
狙公倒七芧，勿用嗔喜對。
此物當更工，請以小喻大。